***Cofeb Jennie Llandre***

Yn y rhan Seisnig o’r rhifyn yma o Lais y Llan ysgrifennais bwt am Jennie Eirian. Gyda llaw mae’n well gen i'r enw Llais y Llan yn hytrach na Llais y Pentre’, gan ei fod yn swnio’n llyfnach ac yn cwmpasu’r plwyf i gyd. Ydych chi’n yn cyd-fynd? Ond i ddychwelid at y pwnc dan sylw, prin fod gan y rhan fwyaf o’r newydd ddyfodiaid i’r plwyf unrhyw syniad am arwyddocâd y gofeb ar sgwâr y pentref ger yr eglwys. Felly es ati i gofnodi rhai ffeithiau amdani sy’n hen hysbys i’r Cymry lleol. Felly dyma ryddid i drafod cefndir Cymreictod Jennie yn llawnach gyda chi Gymry.

Ar fferm Waunyrhelfa y ganed hi cyn i’r teulu symud i ganol y pentref i ffermio’r Llandre. Yr adeg hynny'r Gymraeg yn unig wnâi deyrnasu ar bob ffermdy, capel ac eglwys, a hi oedd unig iaith weithredol y gymdeithas wledig. Cyfundrefn ymerodrol Seisnig beth bynnag oedd yn aros y plant yn yr ysgol ddyddiol yn Llanpumsaint. Ond yr oedd pethau’n gwella, diflannodd y *Welsh Not* dieflig, ac yn raddol bach gwelwyd mwy o Gymraeg yn treiddio i’r dosbarth. Bu agwedd prifathro yn allweddol, ac yn hyn o beth buom yn ffodus oherwydd teyrnasiad hir Jac Johns yma. Cynyddodd nifer y llyfrau Cymraeg ar y silffoedd, a sefydlodd gangen o Urdd Gobaith Cymru yn lleol. Er mae ond pum mlwydd oedd hi bryd hynny rhaid bod Jennie wedi gweld yr orymdaith fawr drwy bentref Llanpumsaint yn 1928 i ddathlu Dydd Hywel Dda. Yna ddwy flynedd wedyn rhaid ei bod wedi mwyhau wythnos fendigedig o wersi ysgol drwy ‘r Gymraeg yn unig. Diolch Mr Johns!

Bu’r Prifathro brwdfrydig yn trwytho ei ddisgybl talentog, yn ei dysgu i adrodd ac ysgrifennu a gwerthfawrogi’r gorau yn ein diwylliant. Sylwn pan wnaeth Jac Johns ymddeol yn 1948 ar ôl 34 blwyddyn o wasanaeth clodwiw yma, pwy ddaeth nol o Aberystwyth i arwain teyrnged ardal gyfan yn y Neuadd Goffa ond Jennie!

O edrych yn ôl, rhaid bod llawer i ferch fach o’r wlad wedi profi tipyn o sioc wrth gerdded drwy ddrysau snobyddlyd Imperialaidd y Girls Gram. Goresgynnodd merch y Llandre hyn oll i hedfan drwy waith ysgol ac ennill Ysgoloriaeth i Brifysgol Aberystwyth. Penderfyniad hyderus fu dewis dychwelid i’w hen ysgol fel athrawes. A dyna i chi athrawes ysbrydoledig a thalentog, “*Gallai dynnu’r eithaf allan o bob disgybl yn y dosbarth”,* meddai Lena Prichard Jones amdani. Ehangwyd ei phrofiad a’i gorwelion wrth fod yn wraig gweinidog ym Mrynaman a’r Wyddgrug, a hynny ar ben yr holl siarad, beirniadu, ysgrifennu a dau etholiad dros y Blaid.

Edwino’n dawel oedd Y Faner cyn iddi gydio yn y llyw a’i siglo i waelod ei wreiddiau. Gwnaeth ef yn wythnosolyn poblogaidd, dadleuol a byw, ac un oed pobl yn ei ddarllen unwaith eto. Bu ei marwolaeth yn 57 oed yn golled aruthrol -

*“Mae galar drwy bedwar ban,*

*Hiraeth Am Jennie Eirian”.*

*Arwyn Thomas 2011*

***Jennie Eirian (Llandre) 1925-82***

Fe’i ganed ar ffarm Waunyrhefa yn 1925 cyn i’r teulu symud i gaeau ffrwythlonach y Llandre ynghanol pentref Llanpumsaint. Felly i’r hen genhedlaeth Jennie Llandre fuodd hi wedyn. Ochor draw'r sied wair oedd yr ysgol, a thynged arferol merched y cyfnod hynny oedd gollwng eu haddysg i ddychwelid adre i’r ffarm neu fynd yn forwyn neu wniyddes. Ond sylwodd Mr. Johns yr ysgolfeistr fod hon yn wahanol gan ei hamog i eistedd ac ennill ysgoloriaeth i Ysgol Ramadeg y Merched yng Nghaerfyrddin. Cerdded bob dydd ymhob tywydd fu ei thynged bellach, heibio ffarm Y Bryn mas i Benrhewlgam, i ddal y bws ysgol. Wedi graddio ym Mhrifysgol Aberystwyth dychwelodd Jennie yn chwa o awyr iach fel athrawes ysbrydoledig i’w hen ysgol yn y dre.

Daeth yn aelod brwd o Blaid Cymru gan sefyll dau Etholiad Seneddol drostynt; 1955 yn erbyn Syr Rhys Hopkin Morris y Rhyddfrydwr, a 1957 pan enillodd Megan Lloyd George dros y Blaid Lafur. Cynyddu gwnaeth cefnogaeth Plaid Cymru bob tro i osod sylfaen gadarn i fuddugoliaeth ysgubol Gwynfor Ifans yn 1966. Yn areithwraig benigamp, yn llenor diddorol a heriol, yn feirniad trwyadl a theg ac adolygydd teledu heb flewyn ar dafod, datblygodd Jennie Eirian i fod yn un o’n cewri llenyddol. Pan etholwyd hi’n Llywydd Merched y Wawr bu’r ymateb yn drydanol. Beirniadwyd i’r cylchgrawn **Y Faner** fod ar ei draed olaf cyn iddi hi ddod yn olygydd, i’w ysgwyd a’i ysbrydoli i fod yn ddylanwad poblogaidd unwaith eto. Bu ei marwolaeth yn 57 oed yn golled aruthrol - - *“Mae galar drwy bedwar ban, Hiraeth am Jennie Eirian”*

*Addasiad o gyfraniad 2011 yn Llais y Llan - Arwyn*

*.*

*,*